Šv. Kazimieras gimė 1458 m. spalio 3 d. Krokuvoje, karališkoje Vavelio pilyje Lenkijos karaliaus ir Lietuvos didžiojo kunigaikščio Kazimiero ir Austrijos imperatoriaus Alberto II Habsburgo dukters Elžbietos šeimoje. Jis buvo antras vaikas iš vienuolikos.

Šv. Kazimieras gavo gerą išsilavinimą. 1475 m. tėvas įtraukė jį į valstybės valdymą, paskirdamas Vilniaus vietininku. 1479 – 1483 m. jis buvo paliktas karaliaus vietininku Lenkijoje. Istorikai teigia, jog visi pripažino, kad Kazimieras buvo energingas, valingas, gabus – gabesnis už visus kitus brolius. Taigi, karalaitis nei atsitraukė nuo politikos, nei nusisuko nuo pasaulio. Veikiau Dievo valia nutolino jį nuo šalies sosto ir pastūmėjo rinktis kitą kelią: „Žemiškos valstybės aš netrokštu, nes Viešpats Dievas sutvėrė mane kitai karalystei, kurią Kristus prirengė savo kančia ir mirtimi. Man bus gana, jei mokėsiu gerai karaliauti patsai sau ir piktiems savo polinkiams.“ Susirgęs džiova, mirė 1484 m. kovo 4 d. rytą Gardino pilyje.

Karalaitį Kazimierą pagrįstai vadiname „gražiausių dorybių gėlynu“. Jis pasižymėjo didele išmintimi, kuri reiškėsi ne tik tvarkant įvairius valstybinius reikalus, bet ir leido suvokti laikinųjų dalykų praeinamumą. Buvo teisingas, tvirtas, susivaldantis. Jis sakė, kad nieko nėra garbingesnio ir labiau pritinkančio aukščiausiems pasaulio valdovams kaip tarnavimas Kristui vargdienių ir elgetų asmenyje, dėl to laikąs aukščiausia garbe jiems patarnauti. Augdamas šv. Kazimieras liko tvirtas ir atsparus rūmų prabangos vilionėms, prieš akis turėdamas Apaštalo mintį, kad Dievo karalystė ne valgis ir ne gėrimas; kalboje buvo negreitas leistis į tuščias šnekas, dažnai kalbėdavo apie Dievą, dorybes, niekas jo negirdėjo slapta šmeižiant savo artimo ar tuščiažodžiaujant; visuomet buvo nuosaikus.

Susivaldymo dorybė labiausiai reiškėsi skaistumo laikymusi. Susirgusiam džiova, buvo patariama sulaužyti duotą skaistybės pažadą, nes, anot gydytojų, tvardymasis skatina ligos progresavimą. Šiandien aišku, kad tokios pažiūros buvo klaidingos, tačiau anuomet jomis tikėta. Šv. Kazimieras visiems sakė: „To niekad nedarysiu, kad sveikatos dėlei turėčiau rūstinti Viešpatį Dievą, peržengti Jo įsakymą, nustoti šventos Jo malonės. Sergėk mane nuo to, Dieve, verčiau mirti, negu susitepti.“

Malda buvo kanalas, kuriuo šventasis palaikė ryšį su Meilės šaltiniu – Dievu. Kazimieras dažnai melsdavosi, prašydamas Dievą suteikti jam malonių, kad jo širdis būtų tyra, atspari blogiui, teisinga, maldinga, nuolanki, ir, būdamas tvirtos valios, troško būti doras. Susirgęs ir jausdamas, kad kūnui silpstant gali susilpnėti jo dvasia, jis, sutvirtintas Bažnyčios sakramentais, nuolat meldėsi kartu su kunigais ir vienuoliais. Šv. Kazimieras buvo nepaprastai atsidavęs visiems šventiesiems, ypač Švenčiausiajai Mergelei Marijai.

Istoriniai to meto dokumentai liudija apie karalaičio Kazimiero užtarimu įvykusius stebuklus. Kanonizacijos procesas vyko ilgai ir komplikuotai. Šventuoju Kazimieras paskelbtas 1602 m., nuo 1636 m. – Lietuvos globėjas, 1948 m. ir pasaulio lietuvių jaunimo globėjas.

Parengta pagal K. Paltaroko, M. Čiurinsko, P. Rabikausko tekstus.

**Šventajam Kazimierui**

Tu šiandien gyvas kaip tada,

Kai vaikščiojai šios žemės keliuose.

Dabar, kai tavo tėviškė – Dangus

Esi mums reikalingas ir brangus

Įkurti taikai širdyse

Ir Dievo meilei suliepsnot jose.

Gailestingumą rodyt kiekvienam,

Neatsakyt pagalbos nei vienam.

Tad būki tu mums vadas prakilnus,

Nematoma ranka globoki mus.

Jaunimą mokyk iššūkiais gyventi,

Kad jie pajėgtų nuopuolių išvengti,

Kad šioje klystkelių pilnoj kelionėj

Kaip tu, atstūmę piktojo viliones,

Visuomet drąsiai žengtų paskui Kristų

Ir žemėj kurtų Dievo karalystę.

Ses. Joana SJE